
Nacionalnog svetišta Blažene Djevice Marije od Trideset i Trojice (Urugvajskih mučenika)
8. studenog 2026.

[bookmark: _GoBack]Dragi sinovi i kćeri ove urugvajske zemlje,
s velikim se veseljem danas nalazim ovdje s vama, u Svetištu Djevice Marije od Trideset i Trojice (Urugvajskih mučenika). Došao sam kao hodočasnik podijeliti vjeru i ljubav s kojom je ovaj narod naraštajima gledao na Majku Božju. Sve vas grlim od srca, vas koji ste došli iz različitih krajeva, vas koji godinama dolazite na ovo hodočašće i vas koji ste danas ovdje prvi put, te vas povjeravam Marijinoj zaštiti.
Božja nam riječ danas predstavlja dvije žene koje su živjele u vrlo različitim vremenima, a nad kojima odjekuje gotovo isti blagoslov. Juditi se, nakon što je oslobodila svoj narod, govori: “Blagoslovljena ti među svim ženama na zemlji od Boga Svevišnjega” (usp. Jdt 13,18). Mnogo stoljeća poslije Elizabeta prima Mariju u svoj dom i kliče: “Blagoslovljena ti među ženama” (Lk 1,42).
Kršćanska je predaja vrlo rano prepoznala tu povezanost. U Juditi je vidjela ženu koja se u teškom trenutku za svoj narod nije dala nadvladati strahom. Moleći i posteći, donijela je odluku koja ju je dovela do toga da stavi na kocku vlastiti život (usp. Jdt 8-10), a kada je došla pobjeda, nije ju pripisala sebi. Dobro je znala tko je spasio Izraela te je govorila: “Zapjevajte Bogu mome uz bubnjeve, pjevajte Gospodinu uz cimbale” (usp. Jdt 16,1). Zato su tako snažne riječi kojima ju narod pozdravlja: “Ti si slava Jeruzalema, ti si ponos Izraela, ti si velika čast roda našega” (Jdt 15,9). U Juditi narod slavi ono što je Bog učinio za njega.
Slušati danas te riječi pred Zaštitnicom ove zemlje ima posebno značenje. Ovaj je mali kip povezan s jednim odlučujućim trenutkom urugvajske povijesti. Godine 1825. i oni koji su se borili za slobodu ove zemlje obratili su se Mariji te Njezinoj zaštiti povjerili novi početak. Taj nas čin podsjeća da se ni povijest narodâ ne može do kraja razumjeti bez Boga. Tako je od jednog od temeljnih trenutaka svoje domovine Urugvaj ostao prisno povezan s jednom Majkom. Od tada su prošli mnogi naraštaji, okolnosti su se promijenile, a promijenio se i odnos mnogih Urugvajaca prema vjeri. No ona je ostala ovdje. I dok je Marija pratila povijest ovoga naroda, u mnogim su obiteljima upravo druge žene čuvale vjeru i prenosile ju svojoj djeci.
Mislim na majke koje su na usne svoje djece stavljale prve molitve, koje su ih donosile na krštenje, pripremale za primanje sakramenata i učile ih živjeti kršćansku ljubav. Mislim na bake koje su u svojim domovima čuvale kućni oltar, molile za žive i pokojne te činile Boga prisutnim u svakodnevnim stvarima života. Već u prvim vremenima Crkve nalazimo nešto slično: iza Timotejeve vjere stajala su dva ženska imena. Apostol s ljubavlju spominje njegovu baku Loidu i majku Euniku, u kojima je najprije prebivala ona “nehinjena vjera” koju je Pavao prepoznavao i u njemu (usp. 2 Tim 1,5). Sveto pismo nam govori malo o tim dvjema ženama. Ipak, znamo da je vjerom naučenom u obitelji bio hranjen onaj koji će postati bliski suradnik svetoga Pavla (usp. Dj 16,1-3).
I ova zemlja u svojoj povijesti vjere ima upisana ženska imena. Među njima je sveta Marija Francisca Rubatto, koja je željela ostati među vama i ovdje služiti najpotrebnijima. Tu su i blažene mučenice Dolores i Consuelo Aguiar-Mella, dvije sestre rođene u Montevideu. Njihovi su životi bili vrlo različiti, ali u svima nalazimo vjernost dovedenu do krajnjih granica.
Veći dio te povijesti, međutim, nije zapisan u knjigama. Prenosio se tiho, s koljena na koljeno, unutar obitelji. Kada se pitamo odakle dolazi vjera koju nosimo u sebi, često se pojavi ime neke posebne žene: majke, bake, kume, redovnice ili vjeroučiteljice. Možda se ne sjećamo svih riječi koje su nam govorile, ali dobro pamtimo kako su molile, kako su govorile o Gospodinu i koliko su uvjereno živjele ono što su nas učile.
Svim tim ženama danas želim reći: hvala. Hvala vam što ste vjerovale i što ste u tolikim obiteljima održale otvoren put prema Bogu. Neke su to uspjele oslanjajući se na obiteljsku predaju koja je dolazila izdaleka; druge su morale nositi vjeru s mnogo većim naporom, ponekad ne nailazeći na razumijevanje ili potporu u vlastitom domu.
Znam da mnoge od njih nose posebnu bol u srcu. Učile su svoju djecu moliti, a danas ta djeca više ne mole. Zajedno su išli na Misu, a već godinama ne ulaze u crkvu. Govorile su svojim unucima o Bogu, a sada ne znaju jesu li te riječi ostavile ikakav trag. Ponekad se pitaju jesu li učinile nešto pogrješno ili je sve bilo uzalud.
Dopustite mi da ovdje spomenem svetu Moniku. Ona je dobro poznavala tu patnju. Godinama je molila za sina koji se činio sve udaljenijim od Boga i nije prestala uzdati se u Božju milost. Zato nemojte smatrati izgubljenim ono što ste posijali. Gospodin nas je naučio da sjeme može rasti i kada sijač ne zna kako (usp. Mk 4,27).
Majke i bake, nemojte se nikada umoriti prenositi vjeru! Naviještajte ju životom i riječima. Ustrajte u molitvi, ljubavi i nadi; ustrajte zgodno i nezgodno vrijeme (usp. 2 Tim 4,2). Činite to strpljivo, bez grubosti i bez obeshrabrenja. Čak i ako se vaši bližnji čine daleko od Boga, nastavite ih njemu prikazivati. Ne prestajte ih blagoslivljati, pratiti i jednostavno podsjećati na ono što su nekoć primili. Postoje vrata koja vi ne možete otvoriti, ali Bog može.
Želio bih se obratiti i muškarcima, očevima i djedovima. Vaša djeca i unuci trebaju vidjeti da vjera zauzima stvarno mjesto u životu muškaraca vaše obitelji. Uzmite za primjer svetoga Josipa koji je preuzeo zadaću odgajanja Isusa, vodeći ga u Hram, učeći ga poštenu radu i pokazujući mu da Bog mora imati prvo mjesto u čovjekovu životu.
Dragi roditelji i djedovi, mladima je potrebno vidjeti vas kako molite, pristupate sakramentima, s poštovanjem se odnosite prema svojim suprugama, tražite oproštenje i živite pošteno čak i kada to zahtijeva žrtvu. Dijete mnogo nauči kada vidi da njegov otac zna kleknuti pred Boga a da se zbog toga ne osjeća manje muškarcem.
Sveto pismo traži od naroda da riječi koje je primio od Boga budu trajno u njegovu srcu te da ih prenosi svojoj djeci govoreći o njima “sjedeći u svojoj kući, hodeći putem, liježući i ustajući” (usp. Pnz 6,6-7). Bog je tako imao mjesto u razgovorima, odlukama i svakodnevnom životu obitelji. Djeca su učila da je vjera koju su primili od roditelja ono za što i sami njihovi roditelji žive.
I biskupi, svećenici te posvećene osobe pozvani su podupirati obitelji u toj zadaći, velikodušno vršeći svoje duhovno očinstvo i majčinstvo, prateći one koji posrću i pomažući mnogima da ponovno pronađu put k Bogu.
Prenositi vjeru znači voditi druge Kristu kojega smo i sami susreli, a Marija nam upravo pokazuje kako to činiti. U Evanđelju ju Elizabeta prima riječima: “Blagoslovljena ti među ženama i blagoslovljen plod utrobe tvoje!” (Lk 1,42). No Marija tu pohvalu ne zadržava za sebe. Elizabeta ju proglašava blaženom, a Ona odgovara pjevajući o veličanstvenim djelima Gospodnjim (usp. Lk 1,46-55). U Kani, kada joj se obraćaju, upućuje ih svojemu Sinu: “Što god vam rekne, učinite!” (Iv 2,5).
Sveti Pavao u drugom čitanju izričito naviješta istinu koju cijeli Marijin život potvrđuje: “Jedan je Bog i jedan posrednik između Boga i ljudi, čovjek Krist Isus” (1 Tim 2,5). Sva Marijina veličina proizlazi iz Njezina odnosa s Kristom: prima ga, živi od Njega i vodi druge k Njemu.
Taj susret s Učiteljem cilj je svakog navještaja Evanđelja i svake autentične marijanske pobožnosti. Sin Božji predao je samoga sebe za sve i nitko ne može biti isključen iz molitve Crkve. Zato nas sveti Pavao poziva da molimo “za kraljeve i sve koji su na vlasti” (1 Tim 2,2) i za sve ljude, jer Bog “hoće da se svi ljudi spase” (1 Tim 2,4).
Na ovaj blagdan Zaštitnice Urugvaja prinesimo Gospodinu sav ovaj narod. Molimo za one kojima je povjereno upravljanje zemljom, da pošteno traže dobro svih; za obitelji, za mlade, za one koji trpe, za one koji se osjećaju daleko od Boga te za one koji trebaju vratiti se Njemu i promijeniti život.
Sveti Luka pokazuje nam kako započinje to poslanje. Nakon što je začela Sina Božjega, Marija se “zaputi žurno” (Lk 1,39). Ne čeka da ju Elizabeta potraži, nego sama ide ususret Njoj i ulazi u Njezin dom noseći sa sobom Gospodina. Ondje dijete zaigra od radosti, a Elizabeta se napuni Duhom Svetim (usp. Lk 1,41-44).
Marijin hod pokazuje put i nama. Ne možemo uvijek čekati da se oni koji su se udaljili sami vrate. Urugvaju, potrebno je krenuti na put! Treba ponovno ulaziti u domove, približavati se ljudima, slušati njihova pitanja i donositi im Krista! Svatko zna prema kome treba učiniti taj korak: možda prema sinu, prijatelju, susjedu, nekome tko je davno prestao vjerovati ili nekome tko nikada nije imao uz sebe osobu koja bi mu govorila o Bogu.
Neka Kraljica neba podupire sve koji nastavljaju sijati vjeru i neka nas pouči prepoznati Krista u siromahu, bolesniku i osamljenome, kako bismo ga donosili tamo gdje još nije upoznat.
Za nekoliko ću trenutaka položiti Zlatnu ružu pred ovaj sveti lik. Tim činom želim iskazati čast Onoj koja je doista “čast roda našega” (Jdt 15,9) i učiniti vidljivim ispunjenje riječi koje je sama izgovorila: “Svi će me naraštaji zvati blaženom” (Lk 1,48).
Mariji, predvoditeljici i zaštitnici naroda, želim ponovno posvetiti ovu naciju, povjeriti Njezinoj zaštiti ovu zemlju i sve koji u Njoj žive te moliti Boga da po Njezinu moćnom zagovoru osujeti djela Zloga i sačuva ljubljeni Urugvaj od svega što bi ga željelo udaljiti od Krista.
[bookmark: _fgtm6npdsim9]Neka ova Zlatna ruža, prinesena Mariji kao znak štovanja i sinovske ljubavi, podsjeća i Njezinu djecu da su pozvana nasljedovati ju: ljubiti Krista kao što ga je Ona ljubila i nositi ga drugima kao što ga je Ona nosila. Neka tako bude.


